Sueco įlanka
Sueco įlanka (arab. خليج السويس‎ = Khalīǧ as-Suwais) – šiaurės vakarinė Raudonosios jūros dalis, skirianti Sinajaus pusiasalį (rytuose) nuo Afrikos žemyno (vakaruose). Pietinė įlankos riba vedama nuo Ras Muhamedo kyšulio iki Šadvano salos. Ilgis iš pietryčių į šiaurės vakarus 325 km, plotis 15–46 km, gylis siekia iki 80 m. Jūriniai potvyniai vyksta kas pusė paros, jų aukštis iki 1,8 m. Sueco įlanka susidarė tektoniniame lūžyje, skiriančiame Arabijos ir Afrikos plokštes. Šiaurėje, ties Sueco uostamiesčiu, į Sueco įlanką įsijungia Sueco kanalas.